উপজেলা নির্বাচনে দলীয় মনোনয়ন দেওয়া হবে না: কাদের
আসন্ন উপজেলা পরিষদ নির্বাচনে আওয়ামী লীগ দলীয়ভাবে মনোনয়ন দেবে না বলে জানিয়েছেন দলটির সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।
আজ সোমবার রাতে গণভবনে অনুষ্ঠিত আওয়ামী লীগের কেন্দ্রীয় কার্যনির্বাহী সংসদের জরুরি বৈঠক শেষে গণমাধ্যমকর্মীদের তিনি এই সিদ্ধান্তের কথা জানান।
কাদের বলেন, 'আসন্ন উপজেলা নির্বাচনে আমরা দলের প্রতীক প্রার্থীকে দেবো কি না, মনোনয়ন দেবো কি না দলীয় প্রতীকে, এটা নিয়ে আলোচনা হয়েছে। ওয়ার্কিং কমিটির প্রায় সর্বসম্মত অভিমত যে, এবারকার উপজেলা নির্বাচনে আমাদের দলীয় প্রতীক নৌকা ব্যবহার না করা। এ ব্যাপারে ওয়ার্কিং কমিটির প্রায় সবাই একই অভিমত পেশ করেছেন।'
তিনি বলেন, 'আমাদের দুটি বোর্ড আছে, একটি স্থানীয় সরকার নির্বাচন, আরেকটা হলো জাতীয় সংসদ নির্বাচন। এটা যৌথসভা ডেকে এ বিষয়ে চূড়ান্ত সিদ্ধান্ত জানিয়ে দেওয়া হবে।'
'ওয়ার্কিং কমিটি যেটা সিদ্ধান্ত নেয়, মনোনয়ন বোর্ডে সেই সিদ্ধান্তই বহাল থাকে,' জানান ওবায়দুল কাদের।
তিনি আরও বলেন, 'দ্বাদশ জাতীয় সংসদ নির্বাচন উপলক্ষে স্বতন্ত্র প্রার্থী-আমাদের দলীয় প্রার্থী, সব মিলিয়ে নির্বাচনী যে আবহ, সেখানে কিছু কিছু মান-অভিমান, অন্তঃকলহ—এসব কিছু বিষয় ছিল, যার রেশ এখনো শেষ হয়নি কিছু কিছু জায়গায়। সে অবস্থায় আমাদের যে বিভাগীয় টিম আছে, আটটি বিভাগে আটটি টিম আছে, সব বিভাগীয় কমিটিকে আমাদের নেত্রী নির্দেশনা দিয়েছেন বিভিন্ন জেলার যে যে অভ্যন্তরীণ সমস্যাগুলো, সংশ্লিষ্ট সবাইকে ঢাকায় ডেকে এনে এর সমাধান খুঁজে বের করা এবং সিদ্ধান্ত দেওয়া।'
সংরক্ষিত নারী আসন নিয়ে জানতে চাইলে আওয়ামী লীগ সাধারণ সম্পাদক বলেন, 'যখন শিডিউল ঘোষণা করা হবে, তখন আমাদের পার্লামেন্টারি বোর্ড বসবে, সেখানে মনোনয়নের বিষয়টি চূড়ান্ত করা হবে। সাধারণত বোর্ড—আমরা নেত্রীর সিদ্ধান্তের ওপর ছেড়ে দেই।'
আগামী মার্চ মাসে সারা দেশে উপজেলা পরিষদ নির্বাচন অনুষ্ঠানের কথা জানিয়েছে নির্বাচন কমিশন।

আসন্ন উপজেলা পরিষদ নির্বাচনে আওয়ামী লীগ দলীয়ভাবে মনোনয়ন দেবে না বলে জানিয়েছেন দলটির সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।